LXVI.  Privilegium pro monasterio S. Mariae in Regula.   (Anno 1146.) [FANTUZZI,  Monument. Ravenn.,  VI, p. 46.]
Author: Eugenius III

EUGENIUS episcopus, servus servorum Dei, dilectis filiis RODULPHO abbati monasterii S. Mariae in Regula, ejusque fratribus tam praesentibus quam futuris, regularem vitam professis, in perpetuum.

Quoties illud a nobis petitur, quod religioni et honestati convenire cognoscitur, animo nos decet libenti concedere, et petentium desideriis congruum impertiri suffragium. Eapropter, dilecti in Domino filii, vestris postulationibus clementer annuimus et praefatam beatae semperque virginis Mariae ecclesiam, in quo divino mancipati estis obsequio sub beati Petri et nostra protectione suscipimus et praesentis scripti privilegio communimus, statuentes ut quascunque possessiones, quaecunque bona in praesentiarum juste et canonice possidetis, aut in futurum, concessione pontificum, largitione regum vel principum, oblatione fidelium, seu aliis justis modis, praestante Domino, poteritis adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: Massam Bimbani eum ecclesia et omnibus pertinentiis suis; decimas quoque ejusdem massae vobis nihilominus confirmamus, quemadmodum ab episcopis vestris rationabiliter concessa est; ecclesiam Monsignani cum clauda in qua aedificata est, et alias possessiones in curte Morethani; ecclesiam Murae cum quatuor fundis sibi cohaerentibus, et aliis possessionibus suis; jus vestrum in ecclesia S. Joannis in Pomtogase, quoddam spatium terrae in capite Silicum in quo sunt tumbae aedificatae; piscariam quoque cum cugullaria sibi cohaerente; castellum Campiani cum tota curte sua; medietatem castelli Turigini cum medietate ipsius curtis; quasdam possessiones in curte Tausignani; ecclesiam Rivisalsi cum tota curte sua. In episcopatu Bononiensi: ecclesiam Sancti Thomae in villa Fasani, cum omnibus possessionibus suis; ecclesiam S. Martini in Podio cum omnibus possessionibus suis; omnes possessiones vestras in plebe S. Laurentii; sepulturam quoque ipsius loci liberam esse concedimus, ut eorum, qui se illic sepeliri deliberaverint, devotioni et extremae voluntati nullus obsistat, nisi forte excommunicati sint, salva justitia matricis ecclesiae. Decernimus ergo ut nulli omnino hominum liceat praefatam Ecclesiam temere perturbare aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate et dioecesanorum episcoporum canonica justitia. Si qua igitur in futurum ecclesiastica saecularisve persona, hujus nostrae constitutionis paginam sciens, contra eam temere venire tentaverit, secundo tertiove commonita, si non reatum suum congrua satisfactione correxerit, potestatis honorisque sui dignitate careat, reamque se divino judicio existere de perpetrata iniquitate cognoscat, et a pretiosissimo corpore ac sacratissimo sanguine Dei et Domini Redemptoris nostri Jesu Christi aliena fiat et in extremo examine districtae . . . . . . . subjaceat. Cunctis autem eidem loco sua jura servantibus, sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen. Ego Eugenius Catholicae Ecclesiae episcopus ss. Ego Gregorius presb. card. tit. S. Calixti ss. Ego Conradus Sabinensis episcopus ss. Ego Albix Ostiensis episcopus ss. Ego Oddo diac. card. S. Georgii ad Velum Aureum ss. Ego Guido diac. card. SS. Cosmae et Damiani ss. Ego Heribaldus presb. card. tit. Sanctorum Joannis et Pauli ss. Ego Guido presb. card. SS. Laurentii et Damasi ss. Ego Julius presb. card. tit. S. Marcelli ss. Ego Ubaldus presb. card. tit. S. Crucis in Hierusalem ss. Ego Julianus presb. card. tit. S. Stephani in Coelio monte ss. Ego Guido diac. card. Sanctae Mariae in Porticu ss. Ego Jacintus diac. card. Sanctae Mariae in Cosmedin ss. Ego Petrus diac. card. Sanctae Mariae in Via Lata ss. Datum . . . . . . anno 1146, pontificatus vero domni Eugenii III papae anno . . . . . . .